גרטל ברגמן

מרגרט "גרטל" ברגמן-למברט (באנגלית: Margaret "Gretel" Bergmann-Lambert; 12 באפריל 1914 – 25 ביולי 2017) הייתה אתלטית גרמניה-יהודיה, אלופה ושיאנית גרמניה בקפיצה לגובה בשנות ה-30, אלופת בריטניה בקפיצה לגובה (1934) ואלופת ארצות הברית בקפיצה לגובה (1937 ו-1938) ובהדיפת כדור ברזל (1937).

== ביוגרפיה ==
מרגרט ברגמן נולדה וגדלה בלאופהיים שבדרום גרמניה, בתם של פאולה (שטרן) ומקס ברגמן, ספורטאי ואיש עסקים.

===שיאנית גרמניה===
לוח זיכרון בבית מספר 77 ברחוב Rudolstädter Strasse, ברלין-וילמרסדורף
באליפות דרום גרמניה שנערכה בשנת 1931 זכתה ברגמן במדליית זהב בשיא גרמניה חדש של 1.51 מטר. עם עליית הנאצים לשלטון, היא סולקה מקבוצתה בשל היותה יהודייה ולכן הוריה שלחו אותה לבריטניה. בשנת 1934 היא זכתה באליפות בריטניה בקפיצה לגובה בשיא אישי חדש של 1.55 מטר.

מאחר שהיו קריאות בעולם לחרם על אולימפיאדת ברלין (1936) בשל יחסה הגזעני של גרמניה כלפי היהודים והמדיניות של הרייך השלישי, ממשלת גרמניה רצתה שברגמן תחזור למולדתה על מנת להציג את המדינה כמדינה ליברלית וסובלנית כלפי היהודים לקראת המשחקים. בני משפחתה, שנשארו בגרמניה, קיבלו איום על חייהם אם היא לא תחזור. לבסוף, היא חזרה לגרמניה וזכתה באליפות וירטמברג שנערכה באולם בקפיצה לגובה בשנת 1935 בתוצאה של 1.55 מטר. 

חודש לפני פתיחת המשחקים, במבחנים של גרמניה למשחקים האולימפיים שנערכו בשטוטגרט ב-27 ביוני 1936, היא זכתה במקום הראשון בקפיצה לגובה תוך כדי השוואת השיא הלאומי בתוצאה של 1.60 מטר. שבועיים לפני פתיחת האולימפיאדה, היא קיבלה מכתב מרשויות הספורט הגרמנים שהיא סולקה מהנבחרת הלאומית למשחקים ושיאה נמחק מטבלת השיאים. היא הוחלפה על ידי דורה רטיין שסיימה במקום הרביעי במשחקים ומאוחר יותר התגלה שרטיין היא גבר שגדל כאישה.

===אלופת ארצות הברית===
בשנת 1937 היגרה ברגמן לארצות הברית והתגוררה בניו יורק. היא נישאה לד"ר ברונו למברט. אותה שנה, באליפות ארצות הברית היא זכתה בשתי מדליות זהב, בקפיצה לגובה בתוצאה של 1.51 מטר ובהדיפת כדור ברזל בתוצאה של 11.45 מטר. שנה לאחר מכן, היא זכתה במדליית זהב בקפיצה לגובה בתוצאה של 1.57 מטר והגנה על תוארה וסיימה במקום שלישי בהדיפת כדור ברזל. היא פרשה מספורט תחרותי עם פרוץ מלחמת העולם השנייה ובשנת 1942 קיבלה את אזרחותה האמריקאית.

בספטמבר 2009 יצא לאקרנים הסרט "ברלין 36" המספר את סיפור חייה של ברגמן. ב-23 בנובמבר אותה שנה שיאה הגרמני בקפיצה לגובה (1.60 מטר) הוכר רשמית והושב לטבלת השיאים הלאומית של גרמניה.

== שיאים אישיים ==
* ריצת 100 מטר: 12.6 שניות (1934)
* קפיצה לגובה: 1.60 מטר (1936)

== ראו גם ==
* יהודים במשחקים האולימפיים

== קישורים חיצוניים ==

* [http://trackfield.brinkster.net/Profile.asp?ID=193&Gender=W&Page=Back&Tour=N&Year=1937&TF=F מרגרט ברגמן], באתר Track and Field Statistics 
* [http://juedische-sportstars.de/index.php?id=188&L=2 גרטל ברגמן], באתר כוכבי ספורט יהודים גרמנים 
* [http://www.theguardian.com/world/2009/nov/24/gretel-bergmann-jewish-athlete-germany Germany honours Jewish athlete banned from 1936 Olympics by Nazis], The Guardian 
* 
* [http://www.aparchive.com/metadata/USA-ATLANTA-82-YEAR-OLD-ATHLETE-IS-GUEST-OF-HONOUR-AT-OLYMPICS/28ee0d6d917e477d6a3b32d9faada6d1 גרטל ברגמן] באולימפיאדת ברלין (1936) וכאורחת כבוד באולימפיאדת אטלנטה (1996), ארכיון הסרטונים של AP 
* [http://www.apimages.com/Search?query=Margaret+Bergmann&ss=10&st=kw&entitysearch=&toItem=18&orderBy=Newest&searchMediaType=allmedia מקבץ תמונות של גרטל ברגמן], 2009 - 2010, בארכיון התצלומים של AP
* [https://www.ushmm.org/information/press/press-kits/traveling-exhibitions/nazi-olympics/gretel-bergmann תמונה של גרטל ברגמן קופצת לגובה], שטוטגרט 1936, באתר מוזיאון ארצות הברית לזכר השואה 
* 

== הערות שוליים ==

קטגוריה:ספורטאים יהודים גרמנים
קטגוריה:אתלטים יהודים אמריקאים
קטגוריה:אתלטיות אמריקאיות
קטגוריה:אתלטיות יהודיות
קטגוריה:קופצות לגובה גרמניות
קטגוריה:קופצות לגובה אמריקאיות
קטגוריה:הודפי כדור ברזל אמריקאים
קטגוריה:הודפות כדור ברזל גרמניות
קטגוריה:פליטות רדיפות הנאצים
קטגוריה:אמריקאיות שהגיעו לגיל מאה
קטגוריה:אמריקאים שהגיעו לגיל מאה
קטגוריה:גרמנים שהגיעו לגיל מאה
קטגוריה:יהודיות שהגיעו לגיל מאה
קטגוריה:יהודים שהגיעו לגיל מאה
קטגוריה:אמריקאיות שנולדו ב-1914
קטגוריה:אמריקאים שנולדו ב-1914
קטגוריה:אמריקאיות שנפטרו ב-2017
קטגוריה:אמריקאים שנפטרו ב-2017